ରାଜୀବ ଗାନ୍ଧୀ ଇକ୍ୱିଟି ସଞ୍ଚୟ ଯୋଜନା ବା ଆରଜିଇଏସଏସ ହେଉଛି ଭାରତର ଏକ ଆୟକର ଛାଡ଼ ଯୋଜନା ଯାହା ୨୦୧୨-୧୩ କେନ୍ଦ୍ରୀୟ ଆର୍ଥିକ ବଜେଟରେ ଉପସ୍ଥାପନା କରାଯାଇଥିଲା । ସାଧାରଣ ଖୁଚୁରା ନିବେଶକାରୀମାନଙ୍କୁ ଶେୟାର ବଜାର ପ୍ରତି ଆକର୍ଷିତ କରିବାକୁ ଏହି ଯୋଜନା ୨୧ ସେପ୍ଟେମ୍ବର ୨୦୧୨ରେ ତତ୍କାଳୀନ କେନ୍ଦ୍ର ଅର୍ଥ ମନ୍ତ୍ରୀ, ପି ଚିଦାମ୍ବରମ ଘୋଷଣା କରିଥିଲେ । ନାନାଦି ସର୍ତ୍ତାବଳୀ ଯୋଗୁଁ ଯୋଜନାଟି ଲୋକପ୍ରିୟ ହୋଇନପାରିବାରୁ ୨୦୧୮-୧୯ ଆର୍ଥିକ ବର୍ଷରୁ ଏହି ଯୋଜନାଟିକୁ ହଟାଇଦିଆଯାଇଛି । ଯୋଗ୍ୟତା ଏହି ଯୋଜନାରେ ଆୟକର ଛାଡ଼଼ ପାଇବାକୁ ନିମ୍ନଲିଖିତ ସର୍ତ୍ତବଳୀ ମାନିବାକୁ ପଡ଼ିବ: ରିହାତିକାରୀ ଭାରତୀୟ ନାଗରିକ ହୋଇଥିବା ଆବଶ୍ୟକ । ରିହାତିକାରୀଙ୍କର ବାର୍ଷିକ ଆୟ ୧୨ ଲକ୍ଷରୁ ଅଧିକ ହୋଇନଥିବ । ୨୩ ନଭେମ୍ବର ୨୦୧୨ ପୂର୍ବରୁ ରିହାତିକାରୀଙ୍କର ଡିମାଟ ଖାତା ନଥିବା ଆବଶ୍ୟକ କିମ୍ବା ଥିଲେ ମଧ୍ୟ କିଛି ଟ୍ରେଡ଼ କରିନଥିବା ଦରକାର । ୩ ବର୍ଷ ପର୍ଯ୍ୟନ୍ତ ଲକ-ଇନ ସମୟସୀମା ଥିଲା । ସୁବିଧା ଏହି ଯୋଜନାଟିରେ ସର୍ବାଧିକ ୫୦,୦୦୦ ଟଙ୍କାର ଆୟ ଉପରେ କର ଛାଡ଼଼ ହୋଇପାରୁଥିଲା । ହିସାବ କଲେ ମୂଳ ଆୟ ଉପରେ ସର୍ବାଧିକ ୫୧୫୦ ଟଙ୍କାର ଆୟକର ଛାଡ଼଼ ମିଳୁଥିଲା ।